Emosionele eet - WelstandWelstand
Tuis / Advies / Emosionele eet
Die inperking het ons gedwing om na onsself te kyk en ons lewenstyl en -filosofie in oënskou te neem, maar een aspek waaraan ons min aandag skenk of wat ons selfs vermy – veral met 'n spens vol opgegaarde Covid-lekkernye binne bereik – is ons troos-eetgewoontes.
Emosionele troos-eet vind plaas wanneer jy eet om ander redes as om 'n honger te stil. Jy is 'n emosionele eter wanneer jy eet as jy angs ervaar, depressief voel, wanneer jy nie honger is nie of al is jy versadig, of om jouself te vergoed. Jy is magteloos en buite beheer met betrekking tot kos, jy kan sekere voedseldrange nie weerstaan nie, verkies hoë kaloriedigte voedsel, en na die onmiddellike gratifikasie voel jy skuldig en skaam.
Die oënskynlike oplossing hiervoor is om stres te verwyder, meer te sosialiseer en iets te kry om te doen, maar dis nie so eenvoudig nie.
Emosionele eet is 'n gewoonte wat deur invloede van buite versterk word. Met die inperking het tuisgebak en tuis eet die klem op voedsel gelê wat psigologiese voordele inhou, soos om sosiale en gesinsbande te versterk en selfbeeld te verbeter. Onderliggend in hierdie tydperk is die spookbeeld van werksverlies, onsekerheid en vrees. Om hierdie negatiewe emosies te beheer en te verlig, reik mens uit na voedsel. Smaaklike voedsel skei dopamien af, wat 'n goedvoelhormoon is. Dit is dus ook nie vreemd dat persone in minder bevoorregte sosio-ekonomiese posisies met werksonsekerheid en hoë stresvlakke meer geneigd tot emosionele eet is nie.
Die verhouding met trooskos en emosionele eet begin reeds van babatyd af wanneer troos en sosiale interaksie met voedsel geassosieer word en waar kinders vergoed word met lekkernye vir goeie gedrag of prestasie. Voorts dra die advertensiewese by tot die emosionele eet- en drinkgewoonte; jy verdien 'n skemerdrankie met peuselhappies wat jou goed sal laat voel en die dag se stres afskakel. Feesvieringe soos Kersfees en Paasfees sentreer om voedsel – nie net om die dag se honger te stil nie, maar om die emosionele assosiasie met die dag se samesyn te verewig. Familiebyeenkomste sentreer om voedsel en binding. Ons word ook geleer om ons liefde en vriendskap te toon met 'n lekkerny en ons gasvryheid word bewys met kos.
Die implikasie van emosionele eet manifesteer uiteindelik in obesiteit en verwante siektes. Op 'n sielkundige vlak sal emosionele eet in 'n kringloop van eet-skuldgevoel ontaard indien die siklus nie suksesvol verbreek word en die onderliggende oorsaak van stres, angs, depressie nie ontdek, gekonfronteer en behandel word nie.
Emosionele eet is 'n gewoonte en soos enige ander gewoonte kan dit met strategieë gebreek word wat tyd en 'n wilsbesluit vereis. Identifiseer die emosie wat oordadige eet veroorsaak en vra jouself af wat jy kan doen om die oorsaak uit te skakel. Kyk na jou emosionele welstand: word dit veroorsaak deur eensaamheid, verveeldheid, stres, 'n vrees om van iets ontneem te word?
Ondersteun jouself en jou gesin met gesonde leefstylgewoontes van gereelde oefening of sportdeelname, genoeg slaap, ontspanning en sosialisering. 'n Ondersteuningsgroep in die gesin of 'n aanlyngroep (Sien Eating Disorder Hope ) sal jou help om gesonder keuses te maak en die onderliggende emosionele eetprobleem te verstaan.
Hou jou eetgewoontes gesond deur versigtige voedsel-aankope, veral met betrekking tot stysel, te doen en om porsies te beperk sodat eetvergrype ("binge eating") nie kan plaasvind nie. Raak ontslae van gemorskos. Met 'n gebalanseerde dieet sal jy versadig wees en sal 'n hunkering na voedsel 'n waarskuwing wees dat jy oorhel na emosionele eet. Vind alternatiewes vir troos-eet; die beste plek is buitenshuis, soos om aan sportaktiwiteite deel te neem.
Raak bewus van die smaak van die voedsel wat jy normaalweg geniet. Hou 'n kosrekord van wat jy eet en hoeveel jy eet en hoe honger jy werklik is. Eet gereelde maaltye op vasgestelde tye om te voorkom dat jy agter die lekker aan eet en beperk jou snoepgoed ook tot 'n sekere hoeveelheid en tyd.
Stel 'n doelwit: As jy vir 'n paar dae beheer oor jou emosionele eet verkry het, vier jou sukses deur iets lekker saam met jou gesin of ondersteuningsgroep te doen, soos om sonder ekstra trooskos te gaan stap of speletjies te speel.
Fokus op jou sukses, nie jou mislukking nie. Soek oplossings eerder as om op te hou indien jy misluk; net jy kan die emosionele werk doen.